Thor Gjermund Eriksen

Thor Gjermund Eriksen (født 1966) er en norsk bedriftsleder og tidligere journalist og redaktør. Fra 27. oktober 2023 var han administrerende direktør i Bane NOR. Den 26. februar 2025 forlot han stillingen som følge av uenigheter med den politiske ledelsen i samferdselsdepartementet og regjeringen.

Han er fra mars 2024 styreleder for Vålerenga Fotball Elite. 

Han er tidligere konsernsjef i Amedia og var kringkastingssjef i NRK (etter Hans-Tore Bjerkaas) fra 11. mars 2013 til 29. april 2022. Fra 2022 til 2023 var han administrerende direktør i Norsk Tipping. 

 Biografi 
Han er født og oppvokst på Høybråten i Oslo. Han gikk på Høybråten skole, Haugenstua skole og Stig ungdomsskole og deretter Bredtvet videregående skole fra 1982 til 1985.

 Politiske verv 
Han har sin politiske bakgrunn i Sosialistisk Venstreparti (SV) og var flere år medlem av sentralstyret i SVs ungdomsorganisasjon Sosialistisk Ungdom, og var frem til han ble utnevnt til kringkastingssjef medlem i Arbeiderpartiet. Han har vært pressesekretær på Stortinget for SV og blant annet personlig rådgiver for Erik Solheim og tidligere byrådssekretær for miljø- og samferdselsbyråd Raymond Johansen i Oslo.

 Journalistisk bakgrunn 
Som journalist ble Eriksen først fast ansatt i Dagbladet i 1995. I 2000 ble han leder for politisk avdeling i Aftenposten, men gikk tilbake til Dagbladet året etter som politisk redaktør. I 2003 fikk han jobben som ansvarlig redaktør i Dagbladet, en jobb han trakk seg fra 8. mars 2006. Etter dette gikk han over til en direktørstilling i Amedia. 1. desember 2010 ble han utnevnt til konstituert konsernsjef i Amedia etter Even Nordstrøms plutselige avgang, og han ble fast tilsatt i stillingen fra juni 2011. 11. desember 2012 ble han utnevnt til kringkastingssjef i NRK. Kort tid etter ansettelsen kom det frem at Eriksen var kjæreste med Ann Kristin Enkrog, TV 2s direktør for HR og administrasjon, men at han ikke informerte NRKs styre om dette før ansettelsen. Den 1. april 2022 ble det kjent at Eriksen var ansatt som administrerende direktør i Norsk Tipping etter Åsne Havnelid, med tiltredelse 12. september 2022. I 2023 ble Eriksen ansatt som konsernsjef i Bane NOR.

 Referanser 

 Eksterne lenker 



Kategori:NRKs kringkastingssjefer
Kategori:Redaktører for Dagbladet
Kategori:Journalister i Aftenposten
Kategori:Journalister i Dagbladet
Kategori:Norske redaktører
Kategori:Lokalpolitikere fra SV
Kategori:Personer fra Oslo
Kategori:Alumni fra Bredtvet videregående skole
Kategori:Alumni fra Universitetet i Oslo
Kategori:Alumni fra Handelshøyskolen BI